William Dermott Molloy McDermott

**William Dermott Molloy McDermott**, kalt *Monseñor Demetrio* (født 10. mai 1930 i Dublin; død 19. august 2013 i Lima i Peru, var irskfødt peruansk katolsk biskop av Huancavelica.
## Liv og virke
### Prest
William Dermott Molloy McDermott studerte filosofi, teologi og  gaeilge ved *St. Patrick's College* i Carlow. Han studerte for dominikanerordenen, men da han ble ordinert til prest den 5. juni 1955 av biskop Thomas Keogh av Kildare and Leighlin, var det for bispedømmet Birmingham i Alabama i USA, og det var der han gjorde sin første prestetjeneste. 

Han virket som sogneprest i Peru i over fjorten år, blant annet i Huancarama. Han lærte og studerte det lokale språket quechua. Han oversatte deler av Bibelen og deltok i oversettelsen av Messeboken, Det romerske rituale og Den romerske katekisme til quechua.

### Hjelpebiskop i Huancavelica
Pave Paul VI utnevnte ham til hjelpebiskop i Huancavelica og titulærbiskop av *Thucca in Mauritania* den 19. mai 1976. Biskopen av Abancay, Enrique Pélach y Feliú, orrdinerte ham til biskop den 4. juli samme år; de medkonsekrerende var Alcides Mendoza Castro, erkebiskop *ad personam* for det peruanske militærordinariat, og Florencio Coronado Romaní, biskop av Huancavelica. 

Han var engasjert i kampen mot fattigdom og Sendero Luminosos terrorisme. Han var også opptatt av fattigdommen, også den åndelige fattigdom. Tro mot det bispemottoet han hadde valgt seg, «Kjærlighet gjengjeldes med kjærlighet», sluttet han aldri å fremme en fredelig kultur.

### Biskop av Huancavelica
Pave Johannes Paul II utnevnte ham til biskop av Huancavelica den 14. januar 1982. I Huancavelica grunnla han verdens høyest beliggende katolske seminar på over 3700 meter over havet i de sentrale peruanske Andesfjellene. 

I januar 2005 fikk biskop Demetrio Molloy et trippelt hjerneslag som gjorde ham lam inntil sin død. Hver uke reiste prestene i bispedømmet hans elleve timer til Lima for å følge og be sammen med biskopen sin, som var under omsorg av sykehjemmet «Døtrene av St. Camillus» på Tezza-klinikken, hvor han oppofret alle sine lidelser ved kirkens beste.

Den 18. juni 2005 aksepterte pave Benedikt XVI hans aldersbetingede avskjedssøknad.

Han døde i Lima den 19. august 2013 og ble gravlagt i krypten i katedralen i Huancavelica.

## Skrifter
* sammen med Enrique Pélach y Feliú: *Santos evangelios y hechos de los apostoles. Primera versión católica en quechua y castellano*. Editorial Andina, Lima 1974.

## Episkopalgenealogi
Hans episkopalgenealogi er:
* Kardinal Scipione Rebiba (1504-1577) 
* Kardinal Giulio Antonio Santori (1532-1602) * bispeviet 1566
* Kardinal Girolamo Bernerio (1540-1611) *1586
* Erkebiskop Galeazzo Sanvitale (1566-1622) *1604
* Kardinal Ludovico Ludovisi  (1595-1632) *1621
* Kardinal Luigi Caetani (1595-1642) *1622
* Kardinal Ulderico Carpegna (1595-1679) *1630
* Kardinal Paluzzo Paluzzi Altieri degli Albertoni (1623-1698) *1666
* Pave Benedikt XIII (1649-1730) *1675
* Pave Benedikt XIV (1675-1758) *1724
* Pave Klemens XIII (1693-1769) *1743
* Kardinal Alessandro Mattei (1744-1820) *1777
* Kardinal Pietro Francesco Galleffi (1770-1837) *1819
* Kardinal Filippo de Angelis (1792-1877) *1826
* Kardinal Amilcare Malagola (1840-1895) *1876
* Kardinal Giovanni Tacci (Porcelli) (1863-1928) *1895
* Kardinal Fernando Cento (1883-1973) *1922
* Kardinal Juan Gualberto Guevara y de la Cuba (1882-1954) *1941
* Erkebiskop Carlos Maria Jurgens Byrne C.SS.R. (1903-1980) *1949
* Erkebiskop Alcides Mendoza Castro (1928-2012) *1958
* Biskop Enrique Pélach y Feliú (1907-2007) *1968
* Biskop *William Dermott Molloy McDermott* (1930-2013) *1976

## Referanser